এবার পূজারার লড়াই-674919 | খেলা | কালের কণ্ঠ | kalerkantho
এবার পূজারার লড়াই
সিরিজজুড়ে যে লড়াইটা প্রায় একাই করে গেছেন বিরাট কোহলি, সাউদাম্পটনে সেটি এবার করছেন চেতেশ্বর পূজারা। বিনা উইকেটে ১৯ রান নিয়ে টেস্টের দ্বিতীয় দিন শুরু করা ভারত এক পর্যায়ে কোহলি-পূজারার ব্যাটে অনায়াসে লিড নেওয়ার স্বপ্ন দেখলেও তা শেষ পর্যন্ত বড্ড কঠিন হয়ে যায়। গত রাতে এই প্রতিবেদন লেখার সময় পর্যন্ত ইংল্যান্ডের ২৪৬ রানের জবাবে ভারত ৯ উইকেটে করেছে ২৪১ রান। তখনো একা লড়ে যাওয়া পূজারা ব্যাট করছিলেন ১০৬ রানে।
সকাল সকাল স্টুয়ার্ট ব্রডের জোড়া আঘাতে একটু বিপদেই পড়ে গিয়েছিল সফরকারীরা। স্কোরবোর্ডে ৫০ রান জমা হতে না হতেই নেই শিখর ধাওয়ান (২৩) ও লোকেশ রাহুল (১৯)। সেই জায়গা থেকে শুরু করা কোহলি-পূজারার জুটি আর কোনো বিপর্যয় ঘটতে না দিয়ে ২ উইকেটে ১০০ রান নিয়ে যান মধ্যাহ্নভোজের বিরতিতে। ততক্ষণে ২৫ রান করে ফেলা কোহলিও সুনীল গাভাস্কারের (১১৭) পর দ্বিতীয় দ্রুততম ভারতীয় ব্যাটসম্যান হিসেবে ১১৯ ইনিংসে পেরিয়ে গেছেন টেস্টে ৬ হাজার রানের মাইলফলক। মধ্যাহ্নভোজের বিরতি থেকে ফেরার পর কোহলি-পূজারার জুটিও এগোচ্ছিল শতরানের দিকেই। কিন্তু স্যাম কুরানের বলে কোহলি (৪৬) স্লিপে অ্যালিস্টার কুককে ক্যাচ দিয়ে ফিরতেই যেন ভারতেরও ছন্দপতন। এরপর মঈন আলীর মারাত্মক বোলিংয়ে নিয়মিত বিরতিতে উইকেট হারাতে থাকে ভারত। অন্য প্রান্তে একের পর এক উইকেট পড়লেও পূজারা ছিলেন অটল।
সংক্ষিপ্ত স্কোর : ইংল্যান্ড প্রথম ইনিংস : ৭৬.৪ ওভারে ২৪৬ (কুরান ৭৮; বুমরাহ ৩/৪৬, ইশান্ত ২/২৬, অশ্বিন ২/৪০, সামি ২/৫১)।
ভারত প্রথম ইনিংস : ৭৫ ওভারে ২৪১/৯ (পূজারা ব্যাটিং ১০৬, কোহলি ৪৬; মঈন ৫/৬৩, ব্রড ২/৫০)।